Bya Elisa Nicholas Ssekitende
Sarah Kiyimba nga ye Mubaka wa Gavumenti Omuggya e Rakai eyakwaasiddwa offiisi ku ntandikwa y’omwezi guno ogw’okuna okudda mu bigere bya Charles Mubiru eyawumudde, asuubizza okulwaanirira eddembe lya baana naddala ab’obuwala erityooboddwa ennyo mu kitundu kino.
Bweyabadde awaayo Offiisi eri Sarah Kiyimba, RDC eyawummudde Charles Mubiru yabuulidde amuddidde mu bigere ku Kizibu ky’okukabasanya, okutikka Embuto n’okufumbiza abawala abatanneetuuka, ekyegiriisa ennyo mu district y’e Rakai. Ono era yategeezezza nekubyokwerinda ebitali birungi, nga bisinga kutaataganyizibwa nnyo abantu abava mu Ggwanga lya Tanzania erisalagana ne district eno.
RDC Omuggya Sarah Kiyimba, yakwaasiddwa offiisi n’omumyuka we Faizo Sseruwagi nga bano bombi bamusaayi muto abakwaatira NRM Bbendera okuvuganya ku bifo eby’enjawulo mu Kalulu akawedde mu kibuga Masaka. Kiyimba yeyakwaatira NRM bbendera ku kifo ky’omubaka wa palamenti ow’ekibuga Masaka n’awangulwa munna NUP Juliet Kakande ate Faizo Sseruwagi ye Ssentebe w’abavubuka eyalondebwa okukyiika ku Lukiiko lw’ekibuga Masaka.
Kiyimba asuubizza okukolagana n’abantu abengeri zonna, omuli abakulembeze b’ebyobuwangwa n’eddiini okutwala Rakai mu Maaso n’okusobozesa abantu ba bulijjo okuganyulwa mu nteekateeka za Gavumenti ez’enkulakulakulana.
nso_Latn lug_Latn lug_Latn lug_Latn lug_Latn